text: Dansk Folkeparti: Undskyld
  28 november 2013 kl. 14.30
  Dansk Folkeparti undskylder i en annonce, at byrådsmedlemmerne Freddie og Kim Madsen i Esbjerg smækkede med døren og forlod Dansk Folkeparti dagen efter kommunalvalget 19. november. De fortsætter som løsgængere i byrådet.
  - Vi i Dansk Folkeparti kan intet andet gøre end at sende en uforbeholden undskyldning til de tusindvis af Esbjerg-vælgere, som nu - med rette - føler sig forrådt af to kandidater, skriver DFs næstformand Søren Espersen i annoncen.
  Dansk Folkeparti fik 4.700 stemmer i Esbjerg Kommune, men nu er partiet ikke repræsenteret i det nye byråd.
  
  Selvransagelse
  Søren Espersen mener, at sagen givet anledning til selvransagelse i partiet.
  Det er blandt andet kommet frem, at der allerede var strid i den lokale partiforening før valget. Måske skulle partiets centrale ledelse have grebet ind.
  Onsdag kom det frem, at et DF-byrådsmedlem Lars Dyhr Hansen i Sønderborg i en mail havde truet en kommunalt ansat med at klippe fingrene af hende.
  Partiledelsen reagerede straks ved at smide ham ud af partiet, og Lars Dyhr Hansen forlod byrådet for at give plads til sin suppleant.
  - Sådan skulle de også have gjort i Esbjerg, mener Søren Espersen.
  